Aarhus skal være en god by for alle. Derfor smider Aarhus Kommune nu en million kroner i en pulje til aktiviteter, der kan gøre nye borgere til fuldblods-århusianere.

Annonce

Hvad er det, der gør nye borgere til ægte og gode århusianere?

Tja, hvis du har et enkelt svar på det spørgsmål - så er det bare med at komme til tasterne og skrive en ansøgning.

Aarhus Kommune har nemlig øremærket et million gode danske kroner til just det. Altså aktiviteter, der skal sikre, at nye borgere hurtigt bliver en aktiv del af Aarhus og byens udvikling.

»Jeg ønsker, at nye borgere hurtigere bliver en del af fællesskabet. Det er en stor opgave, som grupper, foreninger og projekter skal være med til at løfte. Der findes ikke bedre steder at lære om det danske demokrati end i foreningslivet. Derfor glæder vi os til at modtage ansøgningerne til den første del af puljepengene«, siger rådmand for Kultur og Borgerservice, Rabih Azad-Ahmad (R).

Indsatsen skal ifølge rådmanden målrettes borgere, der er flyttet til Aarhus indenfor de seneste tre år, og give dem et aktivt medborgerskab i forhold til sport, kultur, folkeoplysning og biblioteker.

Pengene kan søges af både enkeltpersoner, grupper, foreninger og kulturinstitutioner. Puljen kan i øvrigt også søges til initiativer, der gennemføres af Kultur og Borgerservice i partnerskab med eksterne aktører,

Der er to ansøgningsfrister i 2016: 15. oktober og 1. december. I 2017 kan der søges 15. februar, 15. maj og 15. september.

Du kan læse mere om puljen og kravet til ansøgningerne her.